21 ’An tutsꞌin yá tuntsja̱jé xi nda,
ko̱ Na̱ꞌmina̱ xi tsꞌe̱ yá tuntsja̱jée̱.
Ngayjee̱ tjia xi tjínna xi najmi tsjá tu,
batetꞌa.
Ko̱ ngayjee̱ tjia xi tsjá tu,
tsꞌín chuhu̱n tu̱ xi ꞌyún ngju̱a̱ saha̱ ra̱.
Nga̱tꞌa tsꞌa̱jun,
én xi tsakuyánu̱u kitsꞌínchjén Na̱ꞌmina̱ nga kitsꞌín chunnu̱u.
Ti̱ntsu̱ba̱jinnú ko̱ an kúáte̱jñajinnu̱u.
Nku tjia najmi ma tsjá suba tu tsa najmi tjítꞌa yáha̱.
Bꞌa̱ ta̱ tsꞌín najmi kꞌu̱o tu tsa najmi ku̱i̱ntsu̱ba̱jinnú.
’An tutsꞌin yá tuntsja̱jée̱ ko̱ jun tjiaha̱.
Xi tíjñajinna ko̱ an tíi̱jñajihi̱n,
kui xi ꞌyún tsjá tu.
A̱tꞌaha̱ tsa najmi tjíán,
najmi chumi nihi xi ka̱ma nꞌo̱o.
Xi najmi kꞌúéjñajinna ngju̱a̱i̱ya na̱tsin ján xi nkúhu tjia xi titꞌáha̱ yá tuntsja̱jée̱.
Yo̱ xi̱ ko̱ sꞌe̱ntukú ko̱ nꞌe̱kjꞌajin a̱jin ndꞌíu̱ nga ku̱i̱ti̱.
’Tsa ku̱i̱ntsu̱ba̱jinnú ko̱ tsa énna̱ kꞌúéjñajinnu̱u,
ti̱nchíú tu̱ mí ni xi mjehénu̱u ko̱ kꞌu̱a̱i̱nu̱u.
Kui ni xuꞌbi̱ xi ku̱a̱kúchji kju̱a̱chánkaha̱ Na̱ꞌmina̱,
nga ꞌyún kꞌu̱o tu ko̱ nga xu̱ta̱ niꞌyakuyána̱ ka̱mo.
Xi nkú tsꞌín tjoho̱ an Nti̱a̱ Na̱ꞌmiu̱,
bꞌa̱ ta̱ tsꞌín tjona jun.
Ti̱ntsu̱ba̱jin sahanu kju̱a̱tjona̱.
Tsa nꞌe̱tjusun kju̱a̱téxumana̱,
tu̱ nkú ku̱i̱tsu̱ba̱jinnú kju̱a̱tjona̱,
xi nkú tsꞌín títsꞌintjusan kju̱a̱téxumaha̱ Na̱ꞌmina̱ ko̱ tu̱ nkú tíi̱jñajinná kju̱a̱tjoho̱.
’Bꞌa̱ tíxinnu̱u tu̱ xi tsjo kꞌúéhe̱nu̱u xi nkú tsꞌín tsjo tjínna.
Nkꞌie nga bꞌa̱ nꞌo̱o,
bꞌi̱hí tsꞌín nga tsjo kꞌúénu̱u.
Kui kju̱a̱téxumana̱ xuꞌbi̱:
Bꞌi̱ ngján nꞌe̱tjó xinki̱u xi nkú tsꞌín tjona jun.
Kui xuꞌbi̱ kju̱a̱tjo xi ꞌyún chánka xi tíjña,
tsa tjín xi ku̱a̱yántjaihi xinkjín.
Jun xi xu̱ta̱ xinkjíán tsa nꞌe̱tjusun kju̱a̱téxuma xi títsjanu̱u.
Najmi ta̱ já musu̱ tíxihi̱nnu̱u,
a̱tꞌaha̱ já musu̱ najmi be ni xi tsꞌín nda̱ nti̱a̱ha̱.
Tu̱nga xu̱ta̱ xinkjíáhán tíxinnu̱u,
a̱tꞌaha̱ tíbꞌejñá chjinu̱u ngayjee̱ ni xi kitsúna Na̱ꞌmina̱.
’Najmi jun xi kichjꞌajinnú.
An ní xi jꞌajínnu̱u ko̱ kitsja xánu̱u nga kuankíún ko̱ kꞌu̱o tu.
ꞌYún tse ku̱i̱chúkju̱a̱ha̱ tunu̱u.
Kui kju̱a̱ha nga tsjáha̱nu̱u Nti̱a̱ Na̱ꞌmiu̱ tu̱ mí nihí ni xi ku̱i̱nchíhu̱u ngajona̱.
Kui kju̱a̱téxumana̱ xuꞌbi̱:
Bꞌi̱ ngján nꞌe̱tjó xinki̱u.